সুপার ওভারের রোমাঞ্চ, দাপটের সঙ্গে লঙ্কাজয় ভারতের

ওয়েব ডেস্ক: ঠিক হয়ে গিয়েছে এশিয়া কাপের (Asia Cup 2025) দুই ফাইনালিস্ট দলের নাম, কিন্তু তাতেও রোমাঞ্চ ফুরোয়নি এশিয়া কাপে। ভারত-শ্রীলঙ্কার নিয়মরক্ষার ম্যাচ শেষ হল সুপার ওভারে। আর সেখানেই বাজিমাত করল ভারত। সুপার ওভারে সহজেই শ্রীলঙ্কাকে হারিয়ে এশিয়া কাপে ভারতের বিজয়রথের চাকা আরও একধাপ গড়াল।

এদিন টসে জিতে ভারতকে প্রথমে ব্যাট করতে পাঠায় শ্রীলঙ্কা। শুরু থেকেই তাণ্ডব শুরু করেন অভিষেক শর্মা (Abhishek Sharma)। মাত্র ৩১ বলে ৬১ রানের ঝোড়ো ইনিংস খেলেন তিনি। শুভমন গিল গত ম্যাচে ফর্মে ফেরার ইঙ্গিত দিলেও এই ম্যাচে আবার ব্যর্থ হলেন তিনি। অধিনায়ক সূর্যকুমার যাদব তিন নম্বরে এসে ফর্মে ফেরার চেষ্টা করলেন। ১৩ বলে করলেন ১২। এই ম্যাচে ক্যামিও ইনিংস খেললেন তিলক বর্মা। সঞ্জু স্যামসনের সঙ্গে ইনিংসের মাঝে রানের গতি বাড়ান তিনি। সঞ্জু ৩৯ রানে আউট হন। মাঝে হার্দিক পান্ডিয়া মাত্র ২ রানে আউট হন। তবে চলতে থাকে তিলকের ব্যাট। তিনি ৪৯ রানে নট আউট থাকেন। শেষে অক্ষর প্যাটেল ১৫ বলে ২১ রান করেন। শেষমেষ ৫ উইকেট হারিয়ে ২০ ওভারে ভারত করে ২০২।

আরও পড়ুন: ৪১ বছরে এই প্রথম! এশিয়া কাপে ইতিহাস গড়ার হাতছানি সূর্যদের সামনে

জবাবে ব্যাট করতে নেমে শুরু থেকেই ভয়ঙ্কর মেজাজে ব্যাটিং করতে নামেন নিশঙ্কা। আরেক ওপেনার কুশল মেন্ডিস প্রথম বলেই আউট হন। তবে তিন নম্বরে নেমে দুর্দান্ত ইনিংস খেলেন পেরেরা। ৩২ বলে ৫৮ করেন তিনি। দ্বিতীয় উইকেটে ১২৭ রানের পার্টনারশিপ হয় পেরেরা এবং নিশঙ্কার মধ্যে। বরুণ চক্রবর্তী পেরেরার উইকেট নেন। তারপর মাত্র ৫ রানে আউট হন অধিনায়ক আশালঙ্কা। কুশল মেন্ডিসও করেন মাত্র ৩ রান। নিশঙ্কা ১০৭ রান করে আউট হন। শনাকা ২২ রান করে শ্রীলঙ্কার হার বাঁচান। ভারতের হয়ে বরুণ চক্রবর্তী ও কুলদীপ যাদব এদিন সবথেকে কম রান দিয়ে গুরুত্বপূর্ণ ১টি করে উইকেট নেন। এছাড়াও একটি করে উইকেট পেয়েছেন হার্দিক পান্ডিয়া, অর্শদীপ সিং ও হর্ষিত রানা।

সুপার ওভারে প্রথমে ব্যাট করতে নেমে প্রথম বলেই পেরেরার উইকেট হারায়। পঞ্চম বলেই আউট হন শনাকা। শেষমেষ এক ওভারে ২ উইকেট হারায় মাত্র ২ রান করে শ্রীলঙ্কা। জবাবে প্রথম বলেই ৩ রান করে ম্যাচ জিতিয়ে দেন সূর্যকুমার।

ভারত ইতিমধ্যে পৌঁছে গিয়েছে এশিয়া কাপের ফাইনালে। রবিবার টুর্নামেন্টের খেতাবি লড়াইয়ে নামবে পাকিস্তানের (India Vs Pakistan) বিরুদ্ধে। তাই শ্রীলঙ্কার বিরুদ্ধে এই ম্যাচ ছিল শুরুই নিয়মরক্ষার। মেগা-ফাইনালের আগে একবার সবটা ঝালিয়ে নেওয়া ছিল টিম ইন্ডিয়ার লক্ষ্য। সেই সঙ্গে বাড়তি পাওনা হল ম্যাচে রুদ্ধশ্বাস জয়।

দেখুন আরও খবর: