পাকিস্তানের সঙ্গে ‘নো হ্যান্ডশেক’! সূর্যর পথেই হাঁটলেন হরমনপ্রীত

ওয়েব ডেস্ক: এশিয়া কাপের (Asia Cup 2025) পর ফের একবার মুখোমুখি ভারত ও পাকিস্তান (India Vs Pakistan)। এবার বিশ্বকাপের মহারণ। দুই দেশের মহিলা দল কলম্বোর প্রেমদাসা স্টেডিয়ামে নেমেছে বাইশ গজের মহাযুদ্ধে। মহিলা ওয়ানডে বিশ্বকাপে (ICC Women’s ODI World Cup 2025) এই ভারত-পাকিস্তান দ্বৈরথেও ফের একবার প্রকাশ্যে দুই দেশের ঠান্ডা লড়াই। রবিবারের এই মেগা ম্যাচ শুরুর আগে টসের সময় পাকিস্তান অধিনায়ক ফতিমা সানার সঙ্গে করমর্দন এড়িয়ে গেলেন ভারতের অধিনায়ক হরমনপ্রীত কউর (Harmanpreet Kaur)। কয়েকদিন আগে ঠিক এই ছবিই দেখা গিয়েছিল এশিয়া কাপের তিন ম্যাচে।

পুরুষদের সদ্য সমাপ্ত এশিয়া কাপেই দেখা গিয়েছিল করমর্দন এড়িয়ে যাওয়ার এমনই এক দৃশ্য। দুবাইয়ে আয়োজিত এই টুর্নামেন্টের তিনটি ভারত-পাক ম্যাচে করমর্দন এড়িয়ে গিয়েছিলেন সূর্যকুমার যাদব ও তাঁর দল। এমনকি ট্রফি নিতে পিসিবি প্রধান মহসিন নকভির হাতও ধরেননি তাঁরা। সেই ঘটনার পর থেকেই দুই দেশের ক্রিকেট সম্পর্ক আরও তিক্ত হয়েছে।

আরও পড়ুন: কেন রোহিতকে সরিয়ে শুভমনকে ক্যাপ্টেন করা হল? জবাব দিল BCCI

মহিলা বিশ্বকাপের গ্রুপ পর্বের এই ম্যাচ ঘিরেও সেই রাজনৈতিক আবহই যেন ছায়া ফেলেছে। টসের আগেই প্রেমদাসা স্টেডিয়ামে শুরু হয় বিতর্ক। এক পাক সাংবাদিক দুই দেশের সম্পর্ক নিয়ে প্রশ্ন তুলতেই ভারতের মিডিয়া ম্যানেজার সাংবাদিক বৈঠক থামিয়ে দেন। ভারতীয় বোর্ডের সচিব দেবজিৎ সইকিয়া আগেই জানিয়ে দিয়েছিলেন, “গত এক সপ্তাহে পাকিস্তানের সঙ্গে সম্পর্কের কোনও উন্নতি হয়নি, বরং আরও খারাপ হয়েছে।” তাই অনেকেই আগেভাগেই অনুমান করেছিলেন, ভারতীয় অধিনায়ক করমর্দন এড়াবেন। শেষ পর্যন্ত সেটিই সত্যি হল।

মহিলা বিশ্বকাপের এই ম্যাচে পাক অধিনায়ক টসে জিতে প্রথমে বল করার সিদ্ধান্ত নেন। ভারতীয় দলে একটিমাত্র পরিবর্তন হয়েছে এদিন। অসুস্থ আমনজোতের বদলে একাদশে ফিরেছেন রেণুকা সিং। পাকিস্তান আগের ম্যাচে হেরেছিল বাংলাদেশের কাছে, অন্যদিকে শ্রীলঙ্কাকে হারিয়ে চূড়ান্ত আত্মবিশ্বাসী ভারতীয় মহিলা দল।

দেখুন আরও খবর:

The post পাকিস্তানের সঙ্গে ‘নো হ্যান্ডশেক’! সূর্যর পথেই হাঁটলেন হরমনপ্রীত first appeared on KolkataTV.

The post পাকিস্তানের সঙ্গে ‘নো হ্যান্ডশেক’! সূর্যর পথেই হাঁটলেন হরমনপ্রীত appeared first on KolkataTV.