লঙ্কাশাসন! ভারতীয় ব্যাটারদের দাপটে শ্রীলঙ্কার সামনে রানের পাহাড়

ওয়েব ডেস্ক: আবার একটা টসে হার, আবার প্রথমে ব্যাটিং, আবার অভিষেক শর্মার (Abhishek Sharma) তাণ্ডব। দুবাইয়ের পিচে দিন দিন যেন আরও ভয়ঙ্কর হয়ে উঠছেন ভারতের এই তরুণ তুর্কি। রোহিত শর্মার পর টি-২০ ফরম্যাটে ঝোড়ো ব্যাটিংয়ের অভাবটা যেন বুঝতেই দিচ্ছে না এই বাঁ হাতি ব্যাটার। শ্রীলঙ্কার (India Vs Sri Lanka) বিরুদ্ধে নিয়মরক্ষার ম্যাচে আবার একটা হাফ-সেঞ্চুরি। এবার মাত্র ৩১ বলে ৬১ রানের ঝোড়ো ইনিংস। এশিয়া কাপের (Asia Cup 2025) ফাইনাল খেলার আগে ফের একবার নিজেকে ঝালিয়ে নিলেন অভিষেক শর্মা। আর সেই ট্রেন্ডে ব্যাট করে প্রথমে ব্যাট করে বাকি ব্যাটাররা স্কোরবোর্ডে তুললেন ২০২ রান।

শুভমন গিল গত ম্যাচে ফর্মে ফেরার ইঙ্গিত দিলেও এই ম্যাচে আবার ব্যর্থ হলেন তিনি। ৪ রান করে থিকসানার শিকার হন। দলের স্কোর তখন মাত্র ১৫।অধিনায়ক সূর্যকুমার যাদব তিন নম্বরে এসে ফর্মে ফেরার চেষ্টা করলেন। ১৩ বলে করলেন ১২। হাসারাঙ্গা আউট করেন তাঁকে। তবে এই ম্যাচে ক্যামিও ইনিংস খেললেন তিলক বর্মা। সঞ্জু স্যামসনের সঙ্গে ইনিংসের মাঝে রানের গতি বাড়ান তিনি। সঞ্জু ৩৯ রানে আউট হন। মাঝে হার্দিক পান্ডিয়া মাত্র ২ রানে আউট হন। তবে চলতে থাকে তিলকের ব্যাট। তিনি ৪৯ রানে নট আউট থাকেন। শেষে অক্ষর প্যাটেল ১৫ বলে ২১ রান করেন।

আরও পড়ুন: ফাইনালের আগে বিপাকে পাকিস্তান, জরিমানা করা হল হ্যারিস রউফকে!

শ্রীলঙ্কার হয়ে এদিন সকলেই একটি করেই উইকেট পেয়েছেন। হাসারাঙ্গা, থিকসানা, শনাকা, আসালঙ্কা, চামিরারা একটি করে উইকেট পেয়েছেন। তবে তুষারার খাতা এদিন শূন্য।

ভারত ইতিমধ্যে পৌঁছে গিয়েছে এশিয়া কাপের ফাইনালে। রবিবার টুর্নামেন্টের খেতাবি লড়াইয়ে নামবে পাকিস্তানের (India Vs Pakistan) বিরুদ্ধে। তাই শ্রীলঙ্কার বিরুদ্ধে এই ম্যাচ শুরুই নিয়মরক্ষার। মেগা-ফাইনালের আগে একবার ঝালিয়ে নেওয়ার সুযোগ। সেই সঙ্গে কয়েকজনের বিশ্রাম। তবে এই ম্যাচে যেভাবে দাপটের সঙ্গে বাইশ গজে শাসিয়ে গেলেন ভারতীয় ব্যাটাররা, তাতে করে ফাইনালের আগে দলের আত্মবিশ্বাস বাড়বে।

দেখুন আরও খবর:

The post লঙ্কাশাসন! ভারতীয় ব্যাটারদের দাপটে শ্রীলঙ্কার সামনে রানের পাহাড় first appeared on KolkataTV.

The post লঙ্কাশাসন! ভারতীয় ব্যাটারদের দাপটে শ্রীলঙ্কার সামনে রানের পাহাড় appeared first on KolkataTV.